En 36-årig mand fra Aalborg er tiltalt for at være i besiddelse af børneporno og for at have udgivet sig for at være paramediciner.

En 36-årig mand fra Aalborg var i dag i retten. Han er tiltalt for besiddelse af børneporno, dokumentfalsk og for at have fejlbehandlet flere personer imens han var samarit. Den 36-årige mand forklarede i retten, at det var under en øvelse med samaritter-korpset, det gik galt, da han fik to personer til at besvime tilbage i 2012. En kvinde og en 13-årig dreng besvimede, da han på den ene lagde et drop og sprøjtede nitroglycerin i munden på den anden. - Han har erkendt at have optrådt uden lægelig autorisation, og også at have foretaget en enkelt udrykningskørsel uden grund, siger anklager Susanne Hansen. Manden er også tiltalt for at have forfalsket et paramediciner-uddannelsesbevis og for at have haft cirka 200 billeder med børneporno på sin computer. Men de forhold nægter han, og sagen er nu blevet udsat indtil september. - Det gør den, fordi vi manglede et vidne, som ikke kan komme til stedet i dag, og så skal vi have en tekniker ind og forklare om de fund, der er gjort, siger anklageren. Manden forklarede i retten, at flere andre personer har et horn i siden på ham, og beskyldte dem for at have plantet børnepornoen. Manden er tidligere dømt for besiddelse af børneporno. Der falder dom i sagen den 3. september.